STADIG SYKERE: Mens andre barn på hennes alder lærer å gå og løpe, blir Thea svakere. Hun har den sjeldne sykdommen SMA, som svekker viktige funksjoner i kroppen. Den lille jenta er avhengig av pustehjelp. Foto: Kristiansen, Tore

SV vil løse Spinraza-konflikten ved å produsere medisinen i Norge: – Har ventet lenge nok

Nicholas Wilkinson (SV) vil tvinge gjennom en løsning på Spinraza-konflikten ved å tvangslisensiere medisinen.

Oppdatert 10. februar 2018

Artikkelen er over to år gammel

Forslaget legger han frem som et hastevedtak i Stortinget. SV har funnet en bortgjemt paragraf i den internasjonale handelsavtalen TRIPS, også kalt den internasjonale patentavtalen.

Norge og de fleste land i verden har signert avtalen, som blant annet omhandler patent på medisin.







– Tilgang til Spinraza bør ha aller høyeste prioritet. Vi kan ikke sitte stille når næringen vil overkjøre folk. For hver dag vi venter, lider pasientene. Vi må bruke de midlene vi har, sier Wilkinson til VG.

Siden 23. oktober har en av verdens dyreste medisiner, Spinraza, vært gjenstand for intense forhandlinger mellom norske myndigheter og produsenten Biogen. Samtidig blir rundt femti norske pasienter med sykdommen Spinal muskelatrofi (SMA) stadig sykere.

les også Ekstraordinært møte om millionmedisin mandag

SMA er en dødelig muskelsykdom som i hovedsak rammer barn. Den svekker viktige muskelfunksjoner i ben, rygg og nakke, samtidig som den gir puste- og svelgevansker. Sykdommen utvikler seg raskt, og kan ikke reverseres. Uten behandling dør mange av barna før fylte to år.

Medisinen har vært diskutert i Beslutningsforum, som bestemmer hvilke medisiner vi skal tilby ved norske sykehus, tre ganger. Sist møte var fredag 2. Februar. Mandag blir det nytt møte.

BAKGRUNN: Spinraza til behandling for tredje gang

SETTER FART: Nicholas Wilkinson (SV) håper å løse Spinraza-konflikten med et nytt forslag til Stortinget om opphavsrett og patent. Foto: Kallestad, Gorm / NTB scanpix

HVA ER TRIPS-avtalen? * En internasjonal avtale signert i 1994 som blant annet omhandler patent og opphavsrett. * Det er vanlig at firmaer tar patent på et produkt for å beskytte nye oppfinnelser og sikre inntjening. Det kan skape en monopol-situasjon. * Monopol kan føre til uoverkommelige priser, og TRIPS-avtalen ble signert delvis for å sikre tilgang til medisiner og andre produkter i u-land. Vis mer

– Ventet lenge nok

Seksjon fem, artikkel 31, i TRIPS-avtalen omhandler mulighetene for tvangslisensiering, eller tvangsinnføring, av et legemiddelprodukt.

Det vil si at Norge produserer Spinraza selv og betaler produsenten Biogen. Selv om medisinen vil koste, kan Norge sette en mer moderat pris. Det finnes noen begrensninger i regelverket, men en tvangslisensiering vil gi SMA-pasienter rask tilgang til medisinen.

– Jeg mener de SMA-syke har ventet lenge nok. Det er på tide å bruke alle lovlige virkemidler Norge har for å sikre våre innbyggere denne medisinen, sier Wilkinson.

Ved å finne et nasjonalt legemiddelfirma som kan produsere medikamentet, kan et land «tvinge» firmaet som har opphavsrett til å gi fra seg patentet på legemiddelet – hvis ingen andre forhandlingsmetoder har ført frem.

– Jeg håper dette kan legge press på Biogen, slik at de kommer til forhandlingsbordet, sier Wilkinson.

les også Beslutning om millionmedisinen Spinraza utsatt

Målet er ikke å tjene penger eller eksportere produktet til andre land, legger han til. Målet er kun å hjelpe «våre egne» pasienter.

Biogen ønsker ikke å kommentere saken før mandagens møte, skriver de i en tekstmelding til VG.

Les mer: Norge sier nei til millionmedisin – oljefondet investerer i selskapet

Fakta om Spinal muskelatrofi (SMA): * SMA skyldes mutasjon i SMN1-genet. * Tilstanden rammer ca. en per 11.000 nyfødte. * Det er flere typer SMA, rangert fra en til tre. SMA rammer i barnealder. * Type en: Rammer før seks måneders alder. Barnet lærer aldri å sitte fritt. De fleste dør før fylte to år. * Type to: Rammer mellom seks og atten måneder. Disse barna lærer ikke å stå eller gå selvstendig. Lærer seg å bruke rullestol og må stort sett ha pustehjelp etter hvert. * Type tre: Rammer etter 18 måneder. Disse barna har lært å gå når sykdommen melder seg og har et mildere forløp. Noen mister evnen til å gå i oppveksten. * Spinraza fungerer slik: Alle mennesker har to gener i kroppen som heter SMN 1- og SMN 2-genet. Hos friske mennesker fungerer SMN 1-genet og produserer SMN-protein som nervesystemet trenger. Friske mennesker trenger derfor ikke SMN 2-genet. Hos mennesker med sykdommen SMA fungerer ikke SMN1-genet. Det Spinraza gjør, er at medikamentet prøver å aktivere reservegenet, altså SMN 2-genet, slik at det kan danne de proteinene som nervecellen trenger. Kilde: Oslo universitetssykehus Vis mer

Høie: Kan være en mulighet

Paragrafen har blitt brukt til å tvinge antibiotikaprodusenter til forhandlingsbordet i USA i 2001. I 2012 ble den også brukt til å innføre en kreftmedisin i India. Norge har aldri brukt regelverket.

Håper er at forslag om tvangslisensiering skal føre produsenten Biogen til forhandlingsbordet med et prisforslag norske myndigheter kan akseptere.

les også Medisinen Spinraza er fortsatt for dyr for Norge

Helseminister Bent Høie (H) sier til VG at han er åpen for alle forslag med mål om å løse konflikten.

– Jeg er veldig glad for at Stortinget står samlet i denne tematikken. Dette er et forslag vi skal ta til betraktning hvis det kommer opp i Stortinget, sier Høie til VG.

Publisert: 10.02.18 kl. 19:56 Oppdatert: 10.02.18 kl. 21:00

Les også

Mer om Medisin Bent Høie